b'\n_START_ARTICLE_\nDaniel Judson Callaghan\n_START_SECTION_\n\xc5\xbdivljenjepis\n_START_PARAGRAPH_\nRodil se je 26. julija 1890 v San Franciscu (Kalifornija) v dru\xc5\xbeini poslovne\xc5\xbea Charlesa WilliamaCallaghana in Rose Wheeler Calaghan. Dru\xc5\xbeina je bila rimskokatoli\xc5\xa1ke vere. Eden iz njegovih mlaj\xc5\xa1ih bratov, William Callaghan (1897\xe2\x80\x931991), se je pozneje tudi pridru\xc5\xbeil Vojni mornarici ZDA. Oba brata sta \xc5\xa1tudirala na Pripravljalnem kolid\xc5\xbeu sv. Ignacija (St. Ignatius College Preparatory), pri \xc4\x8demer je Daniel diplomiral leta 1907. Nato je vstopil v Pomorsko akademijo ZDA, kjer je diplomiral leta 1911. Njegova prva zadol\xc5\xbeitev je bila poveljstvo topni\xc5\xa1ke kupole z dvema 8-in\xc4\x8dnina topoma na krovu oklepne kri\xc5\xbearka USS California (ACR-6); 21. maja 1912 je bil povi\xc5\xa1an v \xc4\x8din Ensign._NEWLINE_Njegova druga zadol\xc5\xbeitev je bil ru\xc5\xa1ilec USS Truxton (DD-14), kamor je bil preme\xc5\xa1\xc4\x8den sredi leta 1913. Maja 1915 je bil povi\xc5\xa1an v poro\xc4\x8dnika (ni\xc5\xbeji razred). V teh prvih letih slu\xc5\xbebovanja je pridobil sloves dobrega mornarja, saj se je izogibal ve\xc4\x8dji porabi alkohola in se redno udele\xc5\xbeeval svete ma\xc5\xa1e; prav tako pa so nadrejeni opazili njegovo predanost pomorski artileriji. Nekaj let pozneje je eden od njegovih kapitanov, Joel Pringle, zapisal: [Callaghanova] predanost slu\xc5\xbebi, zdravi razum in sposobnost vzbujanja lojanosti v podrejenih je vedno pripomogla k nenehni in hitri rasti uspe\xc5\xa1nosti zgoraj omenjenih baterij. V zadnjih bojnih igrah Pacifi\xc5\xa1ke flote s 5-in\xc4\x8dnimi topovi, je prav on dosegel najve\xc4\x8dji odstotek zadetkov med vsemi ladjami flote._NEWLINE_V tem \xc4\x8dasu je pri\xc4\x8del tudi dvoriti Mary Tormey (iz Oaklanda); poro\xc4\x8dila sta se 23. julija 1914. Njun sin, Daniel Judson Callaghan mlaj\xc5\xa1i, je bil 16. oktobra 1915 rojen v Alamedi (Kalifornija)._NEWLINE_Julija 1915 je bil ru\xc5\xa1ilec Truxtun na poti na Aljasko, ko se je pokvaril in ni mogel nadaljevati s plovbo. Sprva so krivdo pripisali Callaghanu, ki naj bi naro\xc4\x8dil napa\xc4\x8dne dele za kondenzator. Posledi\xc4\x8dno je bil suspendiran in ukazan, da se pojavi pred voja\xc5\xa1kim sodi\xc5\xa1\xc4\x8dem. Med nadaljnjo preiskavo pa se je izkazalo, da je bil drugi mornar odgovoren za pomoto in Callaghan je prejel polno oprostitev in bil vrnjen v aktivno slu\xc5\xbebo. Nekaj mesecev pozneje je bil imenovan za poveljnika Truxtuna. Posledice celotnega procesa pa so se pokazale tudi na Callaghanu; pri 25. letih je tako osivel.\n_START_SECTION_\nPrva svetovna vojna\n_START_PARAGRAPH_\nNovembra 1916 je bil preme\xc5\xa1\xc4\x8den na kri\xc5\xbearko [[USS New Orleans (CL-22)|USS New Orleans (CL-22). Ob vstopu ZDA v prvo svetovno vojno aprila 1917 je bila New Orleans zadol\xc5\xbeena za spremljanje trgovskih in tovornih ladij pri pre\xc4\x8dkanju Atlantika. V tem \xc4\x8dasu je prvi\xc4\x8d sre\xc4\x8dal kirurga Rossa McIntireja, kateri bo imel pozneje velik vpliv na njegovo kariero. \xc5\xbdivljenjepisec Francis Murphy je zabele\xc5\xbeil tudi Callaghanovo vlogo v re\xc5\xa1itvi pokvarjene britanske linijske ladje pri obali Irske: \xc5\xa0tirikrat je bila vle\xc4\x8dna vrv povle\xc4\x8dena med kri\xc5\xbearko in linijsko ladjo, pri \xc4\x8demer je bila slednja okoli trikrat ve\xc4\x8dja od kri\xc5\xbearke in \xc5\xa1tirikrat se je vrv pretrgala. Kapitan je mislil opustiti re\xc5\xa1evanje. A ne Dan. Z nad\xc4\x8dlove\xc5\xa1ko mo\xc4\x8djo in polnim sodelovanjem njegovih mo\xc5\xbe mu je kon\xc4\x8dno uspelo zavarovati vrv. 48 ur je New Orleans ostala pri nesre\xc4\x8dni ladji, jo povlekla iz nevarnega obmo\xc4\x8dja in jo kon\xc4\x8dno prepustila vla\xc4\x8dilcem iz severnoirske baze._NEWLINE_Po vojni se je za dve leti z dru\xc5\xbeino naselil v Georgetownu. Med tem \xc4\x8dasom je delal pri preme\xc5\xa1\xc4\x8danju pod\xc4\x8dastnikov iz vojne mornarice. Nato pa je bil oktobra 1920 dodeljen novosplovljeni bojni ladji USS Idaho (BB-42). Medtem ko se je njegova dru\xc5\xbeina preselila nazaj v Oakland, je bil kontrolni \xc4\x8dastnik streljanja na Idahu; ladjo je zapusil junija 1923 in naslednji dve leti slu\xc5\xbeil na kopnem, dokler ni maja 1925 postal prvi poro\xc4\x8dnik USS Colorado (BB-45). Colorado je transportirala tovor zlata v Avstralijo, nato pa se je leta 1926 vrnila v ZDA. Callaghan je bil preme\xc5\xa1\xc4\x8den na USS Mississippi (BB-41), kjer je postal topni\xc5\xa1ki \xc4\x8dastnik. Kapitan Thomas Hart je o Callaghanu zapisal: Te\xc5\xbeko lahko bolj pohvalno pi\xc5\xa1em o tem \xc4\x8dastniku. Je odli\xc4\x8den na splo\xc5\xa1no in v posameznih delih, izgleda in deluje po pravilih. Kot topni\xc5\xa1ki \xc4\x8dastnik je bil zelo uspe\xc5\xa1en in ga tako brez zadr\xc5\xbekov predlagal za skoraj vsak polo\xc5\xbeaj._NEWLINE_Julija 1928 je Callaghan zapustil Mississippi in bil za dve leti dodeljen uradu pomorske in\xc5\xa1pekcije. Nato je postal pomo\xc4\x8dnik vrhovnega poveljnika Flote ZDA in bil junija 1931 povi\xc5\xa1an v kapitana fregate. Njegova naslednja zadol\xc5\xbeitev je bila kot izvr\xc5\xa1ni \xc4\x8dastnik NROTCja na Univerzi Kalifornije v Berkeleyju, nato pa je bil preme\xc5\xa1\xc4\x8den na USS Portland (CA-33). Leta 1938 je predsednik ZDA Franklin Roosevelt vpra\xc5\xa1al svojega zdravnika Rossa McIntireja, \xc4\x8de mu predlaga nekoga za polo\xc5\xbeaj njegovega pomorskega pribo\xc4\x8dnika. McIntire je predlagal Callaghana, ki je polo\xc5\xbeaj zasedel julija 1938; tu je ostal nadaljnja tri leta. Oktobra 1938 je bil povi\xc5\xa1an v \xc4\x8din kapitana.\n_START_SECTION_\nDruga svetovna vojna\n_START_PARAGRAPH_\nMaja 1941 je Roosevelt razre\xc5\xa1il Callaghana, da je slednji lahko prevzel poveljstvo kri\xc5\xbearke USS San Francisco (CA-38). Roosevelt je zapisal: Z velikim ob\xc5\xbealovanjem odpu\xc5\xa1\xc4\x8dan kapitana Callaghana s polo\xc5\xbeaja mojega pomorskega pribo\xc4\x8dnika. Vse je naredil pohvalno in opravljal je razli\xc4\x8dne naloge s taktom in pravim u\xc4\x8dinkom. Pokazal je pravo razumevanje \xc5\xa1tevilnih problemov same slu\xc5\xbebe in v odnosu z ostalo vlado. Pozneje je postal na\xc4\x8delnik \xc5\xa1taba Roberta Ghormleyja poveljnika Ju\xc5\xbenopacifi\xc5\xa1kega obmo\xc4\x8dja (South Pacific Area) in Ju\xc5\xbenopacifi\xc5\xa1ke sile (South Pacific Force)._NEWLINE_Aprila 1942 je bil povi\xc5\xa1an v kontraadmirala. Novembra istega leta je kot poveljnik Task Force 67 poveljeval ameri\xc5\xa1kim silam med bitko pri otoku Savo. Med to bitko je bil na mostu San Francisca, ko je 13. novembra 1942 sovra\xc5\xbenikov ogenj zadel most, pri \xc4\x8demer je bil ubit Callaghan in ve\xc4\x8dina njegovega \xc5\xa1taba. Tako je postal tretji ameri\xc5\xa1ki admiral, ubit v boju med drugo svetovno vojno. Za svoje zasluge v bitki je posmrtno prejel medaljo \xc4\x8dasti._NEWLINE_Po eksploziji je kapitan korvete Bruce McCandless prevzel poveljstvo in je izdajal ukaze v Callaghanovem imenu. Predhodno v bitki je bil ubit tudi kontraadmiral Norman Scott, tako da sta bila zdaj ubita dva vi\xc5\xa1ja ameri\xc5\xa1ka poveljnika kot ve\xc4\x8d visokih \xc4\x8dastnikov; kljub temu pa so zavezniki uspeli dose\xc4\x8di strate\xc5\xa1ko zmago nad Japonskim cesarstvom._NEWLINE_Callaghan je bil pokopan na morju. Pre\xc5\xbeivela sta ga \xc5\xbeena Mary Tormey Callaghan, in sin Daniel Judson Callaghan mlaj\xc5\xa1i. Njegov brat William Callaghan je pozneje postal viceadmiral, prvi kapitan USS Missourija (BB-63) in prvi poveljnik Voja\xc5\xa1ke pomorske transportne slu\xc5\xbebe (Military Sea Transportation Service).\n_START_SECTION_\nMedalja \xc4\x8dasti\n_START_PARAGRAPH_\nUtemeljitev podelitve medalje \xc4\x8dasti Callaghanu je bila slede\xc4\x8da:_NEWLINE_Za izjemno herojstvo in slu\xc5\xbeenje nad klicom dol\xc5\xbenosti med akcijo proti japonskim silam pri otoku Savo v no\xc4\x8di iz 12. na 13. novembra 1942. Kljub temu da je bil soo\xc4\x8den z mo\xc4\x8dnej\xc5\xa1im in ve\xc4\x8djim ter obupanim in odlo\xc4\x8dnim nasprotnikom je kontraadmiral Callaghan z genialnim takti\xc4\x8dnim vodenjem in odli\xc4\x8dno koordinacijo enot pod njegovim poveljstvom vodil svoje sile v bitko kljub slabim napovedim, pri \xc4\x8demer je odlo\xc4\x8dilno vplival na napredovanje mo\xc4\x8dje invazijske sile in uspe\xc5\xa1no nadlegoval veliko japonsko ofenzivo. Medtem ko je verujo\xc4\x8de vodil bli\xc5\xbenje operacije pod mo\xc4\x8dnim bombardiranjem mo\xc4\x8dnej\xc5\xa1ega sovra\xc5\xbenika, je bil ubit na mostu njegove poveljni\xc5\xa1ke ladje. Njegova pogumna iniciativa, inspirativno vodstvo in odlo\xc4\x8dilno predvidevanje v krizi te\xc5\xbeke odgovornost so bile v skladu z najvi\xc5\xa1jimi tradicijami pomorske slu\xc5\xbebe ZDA. Galantno je padel v obrambi svoje domovine._NEWLINE_Medaljo je prevzel njegov sin, ki je bil v \xc4\x8dasu podelitve poro\xc4\x8dnik (ni\xc5\xbejega razreda).\n_START_SECTION_\nDruga odlikovanja\n_START_PARAGRAPH_\nPreden je prejel medaljo \xc4\x8dasti je bil Callaghan odlikovan \xc5\xa1e z Distinguished Service Medal._NEWLINE_Vojna mornarica ZDA je po njem poimenovala dve ladji: USS Callaghan (DD-792) in USS Callaghan (DDG-994). Prva ladja je bila 27. novembra 1943 sprejeta v uporabo pod sponzorstvom njegove vdove. Potopljena je bila pozno julija 1945 v napadu kamikaz. Druga leta je bila 29. avgusta 1981 sprejeta v uporabo, ena izmed ru\xc5\xa1ilcev razreda kidd, ki so bili poimenovani po \xc5\xa1tirih padlih admiralih druge svetovne vojne. 20 let kasneje je bila ladja prodana Tajvanu._NEWLINE_Callaghan ime se nahaja na tablah progre\xc5\xa1anih na Ameri\xc5\xa1kem pokopali\xc5\xa1\xc4\x8du v Manili (Filipini). Po njem so poimenovali tudi zgradbo Callaghan Hall, ki se nahaja v sklopu Poveljstva za usposobljanje \xc4\x8dastnikov (Officer Training Command) v Newportu (Rhode Island) ter cesto Admiral Callaghan Lane v Valleju (Kalifornija)._NEWLINE_V Lands Endu (San Francisco) se nahaja spomenik posve\xc4\x8den njemu in njegovim tovari\xc5\xa1em, ki so padli na krovu USS San Francisca; spomenik vklju\xc4\x8duje tudi del mostu same ladje.'